ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2094/98

υποβολή: Alfonso Novo Belenguer (ARE) προς την Επιτροπή

(30 Ιουνίου 1998)

Θέμα: Ρύπανση του ποταμού Σεγούρα

Ο ποταμός Σεγούρα, ο οποίος διασχίζει τρείς αυτόνομες κοινότητες της Ισπανίας, την Ανδαλουσία, τη Μούρθια και την Βαλένθια, παρουσιάζει ένα αρκετά υψηλό επίπεδο ρύπανσης, οφειλόμενο κατά κύριο λόγο στις βιομηχανικές, αγροτικές και τουριστικές δραστηριότητες,. Στο πρόβλημα αυτό προστίθεται και ο υψηλός βαθμός αλμυρότητας των υδάτων του.Σημειωτέον οτι στον ποταμό αυτό εκχύνονται τα απόβλητα οικισμών, ο αριθμός των οποίων υπερβαίνει τους 1500.

Η κατάσταση αυτή δημιουργεί κινδύνους για τον ίδιο τον ποταμό, το περιβάλλον και την ποιότητα ζωής των πληθυσμών που ζουν στις παραποτάμιες περιοχές.

Γνωρίζει η Επιτροπή ποια είναισήμερα η κατάσταση όσον αφορά την ποιότητα των υδάτων του ποταμού Σεγούρα;

Εάν ναί, μπορεί η Επιτροπή να μας ενημερώσει σχετικά με τα στοιχεία που διαθέτει;

Ποιά είναι τα μέτρα που, ενδεχομένως, έχει λάβει η προτίθεται να λάβει για την καταπολέμηση της ρύπανσης στην οποία έχει περιέλθει ο ποταμός Σεγούρα;
ΓΡΑΠΤΗ ΕΡΩΤΗΣΗ E-1993/98

υποβολή: Kirsten Jensen (PSE) προς την Επιτροπή

(30 Ιουνίου 1998)

Θέμα: DEA (διαιθανολαμίνη)

Το DEA είναι μια ουσία που χρησιμοποιείται στα σαπούνια, τα αφρόλουτρα, τα σαμπουάν κ.τ.λ. Η ουσία αυτή ταξινομείται από την ΕΕ ως "προκαλούσα τοπικούς ερεθισμούς". Σε πρόσφατη έρευνα που διεξήχθη στις Ηνωμένες Πολιτείες στο πλαίσιο του Εθνικού Προγράμματος Τοξικολογίας, διαπιστώθηκε ότι τα αρσενικά ποντίκια, όταν εκτίθενται στη συγκεκριμένη ουσία, εκδηλώνουν καρκίνο του ήπατος και των νεφρών.

Εξάλλου, η ουσία αυτή μπορεί να μετατραπεί σε Ν-νιτροζοδιαιθανολαμίνη στον ανθρώπινο οργανισμό. Θα μπορούσε η Επιτροπή, λαμβάνοντας υπόψη την αρχή της προφύλαξης, να εξετάσει κατά πόσον τα δεδομένα αυτά θα μπορούσαν να στοιχειοθετήσουν την ταξινόμηση της ουσίας στην κατηγορία 3, όπου περιλαμβάνονται οι καρκινογόνες ουσίες;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Η ομάδα επιστημονικών εμπειρογνωμόνων που συγκαλεί η Επιτροπή για την ταξινόμηση των επικίνδυνων ουσιών, συζητά τα αποτελέσματα των διαθέσιμων τοξικολογικών μελετών σχετικά με την διαιθανολαμίνη (DEA). Πιθανότατα, η επόμενη συνεδρίαση θα της επιτρέψει να οριστικοποιήσει την εισήγησή της. Εν προκειμένω, θα δοθεί ιδιαίτερη προσοχή στις μελέτες για τις καρκινογόνες ιδιότητες της διαιθανολαμίνης.

Η νέα ταξινόμηση της διαιθανολαμίνης θα προβλέπει πρόταση για υπαγωγή στο παράρτημα Ι της οδηγίας 67/548/ΕΟΚ περί της ταξινομήσεως, συσκευασίας και επισημάνσεως των επικίνδυνων ουσιών(1), σύμφωνα με την διαδικασία της ρυθμιστικής επιτροπής που προβλέπεται από το άρθρο 29, σε μία από τις προσεχείς προσαρμογές στην τεχνική πρόοδο.

(1) EE 196, 16.8.1967.
ΓΡΑΠΤΗ ΕΡΩΤΗΣΗ E-2837/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Οι αιτούντες άσυλο

Είναι σε θέση η Επιτροπή να ανακοινώσει πόσα άτομα που έχουν υποβάλει αίτηση για χορήγηση ασύλου βρίσκονται σε κάθε κράτος μέλος; Πόσα από αυτά θεωρούνται "οικονομικοί πρόσφυγες", και πόσα πολιτικοί πρόσφυγες;

Απάντηση της κας Gradin εξ ονόματος της Επιτροπής

(10 Νοεμβρίου 1998)

Η Επιτροπή διαβιβάζει στο Αξιότιμο Μέλος και στη Γραμματεία του Κοινοβουλίου δύο πίνακες. Στον πίνακα Α αναφέρεται ο αριθμός των αιτήσεων παροχής ασύλου που έλαβε κάθε κράτος μέλος από το 1987 μέχρι το 1997, στον πίνακα Β αναφέρεται ο αριθμός αποφάσεων που έλαβε κάθε κράτος μέλος κατά την ίδια χρονική περίοδο όσον αφορά την αναγνώριση του κάθε ατόμου ως πρόσφυγα κατά την έννοια της σύμβασης της Γενεύης του 1951, σχετικά με το καθεστώς του πρόσφυγα.

Θα πρέπει να επισημανθεί ότι οι αποφάσεις περί παροχής ασύλου συχνά αφορούν αιτήσεις που έχουν υποβληθεί προηγούμενα έτη. Βάσει των διαθέσιμων στοιχείων δεν είναι δυνατόν να συναχθούν συμπεράσματα σχετικά με τον αριθμό αιτήσεων που έχουν υποβληθεί σε κάθε κράτος μέλος και οι οποίες δεν πληρούν τις απαιτούμενες προϋποθέσεις.

Η Επιτροπή επισημαίνει επίσης ότι πολλά άτομα που δεν έχουν αναγνωρισθεί ως πρόσφυγες, κατά την έννοια της σύμβασης του 1951, χρήζουν ωστόσο διεθνούς προστασίας. Σε πολλές περιπτώσεις, τα κράτη μέλη έχουν υποχρεώσεις βάσει άλλων πράξεων σχετικά με τα ανθρώπινα δικαιώματα όπως η ευρωπαϊκή σύμβαση του 1950 για την προστασία των ανθρωπίνων δικαιωμάτων και των θεμελιωδών ελευθεριών ή εκείνη των Ηνωμένων Εθνών το 1984, κατά των βασανιστηρίων ή άλλης σκληρής, απάνθρωπης ή ταπεινωτικής μεταχείρισης ή τιμωρίας. Σε άλλες περιπτώσεις, μπορεί να συντρέχουν ανθρωπιστικοί λόγοι που να μην επιτρέπουν την απέλαση ενός ατόμου προς την χώρα προέλευσής του. Ορισμένα κράτη μέλη παρέχουν αυτό που συχνά αναφέρεται ως καθεστώς εκ των πραγμάτων ή "καθεστώς Β". Τα κοινά ελάχιστα επίπεδα για μορφές συμπληρωματικής προστασίας το καθεστώς των προσφύγων δεν έχουν ακόμα ληφθεί σε επίπεδο Ευρωπαϊκής Ένωσης, ωστόσο το άρθρο 73Κ (2), σημεία (α) της συνθήκης του Άμστερνταμ απαιτεί από το Συμβούλιο τη λήψη μέτρων στον τομέα αυτό εντός πέντε ετών από την έναρξη ισχύος της νέας συνθήκης.
ΓΡΑΠΤΗ ΕΡΩΤΗΣΗ E-2310/98

υποβολή: Nikitas Kaklamanis (UPE) προς την Επιτροπή

(22 Ιουλίου 1998)

Θέμα: Σχέδια διαχειρίσεως αποβλήτων στην Ελλάδα

Θα παρακαλούσα να πληροφορηθώ από την Ευρωπαϊκή Επιτροπή αν έχει συμμορφωθεί η Ελλάδα με τις Κοινοτικές επιταγές σχετικά με τα "Σχέδια Διαχειρίσεως Αποβλήτων", αν όχι, πώς σκοπεύει να αντιδράσει η Ευρωπαϊκή Επιτροπή, καθώς και ποιες μπορεί να είναι οι πιθανές χρηματικές κυρώσεις για τη χώρα από αυτή τη μη συμμόρφωση, τη στιγμή που πρόκειται για ένα πρόβλημα που σχετίζεται άμεσα με την υγεία των κατοίκων της και την αποτελεσματική προστασία του φυσικού της περιβάλλοντος.

Απάντηση της κας Bjerregaard εξ ονόματος της Επιτροπής

(22 Οκτωβρίου 1998)

Η οδηγία 75/442/ΕΟΚ περί στερεών αποβλήτων(1), όπως τροποποιήθηκε από την οδηγία 91/156/ΕΟΚ(2), προβλέπει στο άρθρο 7 ότι οι αρμόδιες εθνικές αρχές υποχρεούνται να συντάξουν σχέδια διαχείρισης των αποβλήτων, τα οποία θα αφορούν ιδίως τον τύπο, την ποσότητα και την προέλευση των αποβλήτων που πρέπει να αξιοποιηθούν ή να διατεθούν, τις γενικές τεχνικές προδιαγραφές, τις εθνικές διατάξεις για συγκεκριμένους τύπους αποβλήτων καθώς και τις κατάλληλες τοποθεσίες και εγκαταστάσεις διάθεσης των αποβλήτων.

Η οδηγία 91/689/ΕΟΚ για τα επικίνδυνα απόβλητα(3) παραπέμπει στο άρθρο 7 της οδηγίας 75/442/ΕΟΚ και υποχρεώνει και αυτή τις αρμόδιες αρχές να καταρτίζουν, "είτε χωριστά είτε στο πλαίσιο των γενικών σχεδίων διαχείρισης των αποβλήτων, σχέδια για τη διαχείριση των επικίνδυνων αποβλήτων τα οποία και δημοσιεύουν".

Η οδηγία 94/62 για τις συσκευασίες και τα απορρίμματα συσκευασίας(4) προβλέπει ότι τα κράτη μέλη οφείλουν να περιλαμβάνουν στα σχέδια διαχείρισης αποβλήτων ειδικό κεφάλαιο για τη διαχείριση των συσκευασιών και των απορριμμάτων συσκευασίας.

Μη έχοντας λάβει τα προγράμματα διαχείρισης των αποβλήτων που προβλέπονται από τις ανωτέρω οδηγίες, η Επιτροπή απηύθυνε σχετική προειδοποιητική επιστολή προς τις ελληνικές αρχές.

Απαντώντας στην εν λόγω επιστολή, οι ελληνικές αρχές γνωστοποίησαν στην Επιτροπή νομοσχέδιο σχετικά με την ενσωμάτωση της οδηγίας 94/62/ΕΚ στο εσωτερικό δίκαιο. Εφόσον δεν τεθούν σε εφαρμογή προγράμματα σύμφωνα με τις οδηγίες 75/442/ΕΟΚ, 91/689/ΕΟΚ και 94/62/ΕΚ, η Επιτροπή θα προχωρήσει στο επόμενο στάδιο της διαδικασίας επί παραβάσει που έχει κινήσει κατά της Ελλάδας.

Αρμόδιο για τη διαπίστωση παραβάσεως εκ μέρους κράτους μέλους είναι το Δικαστήριο. Σύμφωνα με το άρθρο 171 της συνθήκης ΕΚ, το κράτος μέλος οφείλει να λάβει τα μέτρα που συνεπάγεται η εκτέλεση της αποφάσεως του Δικαστηρίου. Εάν το συγκεκριμένο κράτος μέλος δεν λάβει τα μέτρα αυτά, η Επιτροπή μπορεί να προσφύγει στο Δικαστήριο προτείνοντας ταυτόχρονα το ύψος της χρηματικής ποινής που οφείλει να καταβάλει το κράτος μέλος. Το Δικαστήριο είναι το μόνο αρμόδιο για να λάβει την τελική απόφαση σχετικά με το ύψος της χρηματικής ποινής(5). Στην ανακοίνωση της 28ης Φεβρουαρίου 1997, η Επιτροπή καθόρισε μέθοδο υπολογισμού της χρηματικής ποινής που προβλέπεται από το άρθρο 171 της συνθήκης(6).

(1) ΕΕ L 194 της 25.7.1975.

(2) ΕΕ L 78 της 26.3.1991.

(3) ΕΕ L 377 της 31.12.1991.

(4) ΕΕ L 365 της 31.12.1994.

(5) ΕΕ C 242 της 21.8.1996.

(6) ΕΕ C 63 της 28.2.1997.
ΓΡΑΠΤΗ ΕΡΩΤΗΣΗ E-3150/98

υποβολή: Nikitas Kaklamanis (UPE) προς την Επιτροπή

(16 Οκτωβρίου 1998)

Θέμα: Ανανεώσιμες πηγές ενέργειας και αιολικά πάρκα

Τα αιολικά πάρκα συνεισφέρουν αποτελεσματικά στην παραγωγή καθαρών μορφών ενέργειας. Η εκμετάλλευση του αιολικού δυναμικού μίας περιοχής με την εγκατάσταση αιολικών πάρκων, όμως, δεν πρέπει να αποβαίνει εις βάρος του φυσικού και οικιστικού περιβάλλοντος. Σε πολλές περιπτώσεις, παρόλα αυτά, γίνεται προσπάθεια εγκατάστασης αιολικών πάρκων σε θέσεις εφαπτόμενες μονίμων ή παραθεριστικών οικισμών, με αποτέλεσμα την οπτική αλλοίωση του περιβάλλοντος χώρου και την πιθανή δημιουργία θορύβου που μπορεί να προκληθεί από τη λειτουργία των αιολικών γεννητριών.

Θα ήθελα να πληροφορηθώ πώς σκέπτεται να αντιδράσει η Επιτροπή ώστε τα κράτη μέλη να υποχρεωθούν σε χωροθέτηση των αιολικών πάρκων ώστε να αποτραπούν οι δυσάρεστες συνέπειες περιβαλλοντικής υποβάθμισης από την άναρχη εγκατάσταση αιολικών γεννητριών.

Απάντηση της κας Bjerregaard εξ ονόματος της Επιτροπής

(12 Νοεμβρίου 1998)

Δεδομένου ότι τα αιολικά πάρκα μπορούν να προκαλέσουν στο περιβάλλον τόσο οπτικές όσο και ακουστικές οχλήσεις, περιλαμβάνονται στις υποδομές που αναφέρονται στο παράρτημα ΙΙ της οδηγίας 97/11/ΕΚ του Συμβουλίου της 3ης Μαρτίου 1997 για την τροποποίηση της οδηγίας 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(1). Τα έργα του παραρτήματος ΙΙ υπόκεινται σε εκτίμηση των επιπτώσεων στο περιβάλλον με βάση κριτήρια ή προϋποθέσεις που πρέπει να καθοριστούν από τα κράτη μέλη σε συνάρτηση του μεγέθους τους, της θέσης τους και των ιδιαίτερων χαρακτηριστικών τους.

Η νέα οδηγία πρέπει να μεταφερθεί στο εθνικό δίκαιο των κρατών μελών το αργότερο έως τις 14 Μαρτίου 1999.

Εξάλλου, εφόσον ορισμένα αιολικά πάρκα αποτελούν "βιομηχανικές εγκαταστάσεις που προορίζονται για παραγωγή ηλεκτρικής ενέργειας" τότε, υπόκεινται στις διατάξεις του παραρτήματος ΙΙ παράγραφος 3 σημείο α) της ισχύουσας οδηγίας 85/337/ΕΟΚ.

(1) ΕΕ L 73 της 14.3.1997.
ΓΡΑΠΤΗ ΕΡΩΤΗΣΗ E-2834/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Ευρωπαïκό Κοινοβούλιο Νέων

Είναι σε θέση η Επιτροπή να εκφέρει γνώμη σχετικά με το μέλλον του Ευρωπαϊκού Κοινοβουλίου Νέων δεδομένης της κατάστασης που έχει δημιουργηθεί λόγω της πρόσφατης απόφασης του Δικαστηρίου των Ευρωπαϊκών Κοινοτήτων (Υπόθεση 106/98-12 Μαΐου 1998); Ένεκα της απόφασης αυτής, η Ευρωπαϊκή Επιτροπή έχει "παγώσει" περίπου 100 θέσεις του προϋπολογισμού της. Το Ευρωπαϊκό Κοινοβούλιο Νέων είναι ένα από τα όργανα των οποίων η χρηματοδότηση έχει διακοπεί.

Απάντηση της κας Cresson εξ ονόματος της Επιτροπής

(20 Οκτωβρίου 1998)

Όπως αναφέρει ο αξιότιμος βουλευτής, τα τελευταία χρόνια, το Ευρωπαϊκό Κοινοβούλιο Νέων επιχορηγείτο από τη γραμμή του προϋπολογισμού B3-1000, η οποία δεν διαθέτει νομική βάση.

Μετά την απόφαση του Δικαστηρίου της 12ης Μαΐου 1998 η Επιτροπή, θεματοφύλακας της ορθής εφαρμογής του κοινοτικού δικαίου, αποφάσισε, στις 10 Ιουνίου 1998, να προβεί σε διεξοδική εξέταση της κατάστασης όσον αφορά τις γραμμές του προϋπολογισμού που δεν διαθέτουν νομική βάση. Η εξέταση αυτή συνοδευόταν, για προληπτικούς λόγους, από αναστολή των πληρωμών σχετικά με τις γραμμές αυτές. Μετά την εξέταση, η Επιτροπή απελευθέρωσε, τουλάχιτον ενμέρει, τις περισσότερες γραμμές, πράγμα που δεν έγινε δυνατό για τη γραμμή B3-1000.

Πάντως, η Επιτροπή αποφάσισε να εξετάσει ανά περίπτωση το ενδεχόμενο να εξακολουθήσουν να υποστηρίζονται ορισμένες ειδικές ενέργειες το 1998 με βάση γραμμές τις οποίες δεν μπόρεσε ακόμη να απελευθερώσει. Οι απαιτήσεις του Ευρωπαϊκού Κοινοβουλίου Νέων αποτελούν τμήμα των φακέλων που βρίσκονται υπό εξέταση στο πλαίσιο αυτό.

Στο μέλλον, είναι σκόπιμο να σημειωθεί η θέση που υποστηρίζεται σε μια πρόσφατη γνωμοδότηση της Επιτροπής Πολιτισμού, Νεότητας, Παιδείας και Μέσων Ενημέρωσης του Ευρωπαϊκού Κοινοβουλίου. Στο πλαίσιο της πρώτης ανάγνωσης από το Κοινοβούλιο του σχεδίου προϋπολογισμού για το 1999, η ΝΕΟΤ συνέστησε στην Επιτροπή Προϋπολογισμών την εγγραφή, σε μια νέα γραμμή που έχει δημιουργηθεί στο μέρος Α του προϋπολογισμού, ενισχύσεων που προορίζονται για τη χρηματοδότηση δραστηριοτήτων του είδους που αναλαμβάνει το Ευρωπαϊκό Κοινοβούλιο Νέων. Εάν η αρμόδια επί του προϋπολογισμού αρχή επιβεβαιώσει αυτή τη θέση, το πρόβλημα της έλλειψης νομικής βάσης που παρουσιάστηκε το 1988 δεν θα επαναληφθεί στο επόμενο έτος.
ΓΡΑΠΤΗ ΕΡΩΤΗΣΗ E-2708/98

υποβολή: Françoise Grossetête (PPE) προς την Επιτροπή

(1 Σεπτεμβρίου 1998)

Θέμα: Πρόταση οδηγίας σχετικά με την εξ αποστάσεως πώληση χρηματοπιστωτικών υπηρεσιών

Έχοντας υπόψη την παρέμβαση του Επιτρόπου Monti ενώπιον της ολομελείας του Ευρωπαϊκού Κοινοβουλίου στις 19 Φεβρουαρίου 1998,

έχοντας υπόψη το ψήφισμα του Ευρωπαϊκού Κοινοβουλίου σχετικά με την Πράσινη Βίβλο για τις χρηματοπιστωτικές υπηρεσίες (A4-0048/97)(1),

έχοντας υπόψη το πρόγραμμα εργασίας της Ευρωπαϊκής Επιτροπής για το 1998,

έχοντας, τέλος, υπόψη την ανακοίνωση της 26ης Ιουνίου 1997 με θέμα: "Χρηματοπιστωτικές υπηρεσίες: αύξηση της εμπιστοσύνης του κοινού" (COM(97)0309),

θα επιθυμούσαμε να μας αιτιολογήσει η Ευρωπαϊκή Επιτροπή την απόφασή της, που έλαβε κατά τη διάρκεια του Ιουλίου 1998, να μην συνεχίσει τις εργασίες της επί της πρότασης οδηγίας σχετικά με την εξ αποστάσεως πώληση χρηματοπιστωτικών υπηρεσιών.

Απάντηση του κ. Monti εξ ονόματος της Επιτροπής

(5 Οκτωβρίου 1998)

Η Επιτροπή κάνει γνωστό στο Αξιότιμο Μέλος του Κοινοβουλίου ότι, αφού εξέτασε, τον Ιούλιο, την ανακοίνωση επί της πρότασης οδηγίας σχετικά με την εξ αποστάσεως πώληση χρηματοπιστωτικών υπηρεσιών, έκρινε σκόπιμη την αναβολή της έγκρισης ώστε να προηγηθεί επισταμένη προεργασία επί τη βάσει των ακόλουθων στοιχείων.

Πρώτον, στις προπαρασκευαστικές εργασίες θα πρέπει να ληφθεί υπόψη η στρατηγική αναθεώρηση της ενιαίας αγοράς στον τομέα των χρηματοπιστωτικών υπηρεσιών, την οποία αναμένεται να παρουσιάσει η Επιτροπή στο Ευρωπαϊκό Συμβούλιο της Βιέννης. Δεύτερον, πρέπει να πραγματοποιηθεί μια λεπτομερής ανάλυση του επιδιωκόμενου βαθμού εναρμόνισης, ώστε να διασφαλισθεί ένα υψηλό επίπεδο προστασίας των καταναλωτών καθώς και η ελεύθερη κυκλοφορία των χρηματοπιστωτικών υπηρεσιών που παρέχονται εξ αποστάσεως. Τέλος, πρέπει να επιδιωχθεί απόλυτη εναρμόνιση με τους άλλους τομείς κοινοτικής πολιτικής, ιδιαίτερα αυτόν του ηλεκτρονικού εμπορίου.

(1) ΕΕ C 85 της 17.3.1997, σελ. 137.
ΓΡΑΠΤΗ ΕΡΩΤΗΣΗ E-1447/98

υποβολή: José Barros Moura (PSE) προς την Επιτροπή

(11 Μαΐου 1998)

Θέμα: Κοινοτική χρηματοδότηση υδραυλικών έργων στην Ισπανία

Απαντώντας στην ερώτησή μου Ε-0457/98(1), η κ. Wulf-Mathies ανέφερε ότι:

1. Σε ό,τι αφορά το Ευρωπαϊκό Ταμείο Περιφερειακής Ανάπτυξης (ΕΤΠΑ) δεν υφίσταται σχέδιο στην Ισπανία το οποίο, από απόψεως μεγέθους ή μορφής, να αντιστοιχεί ή να είναι συγκρίσιμο με το σχέδιο Alqueva. Παρομοίως, κανένα σχέδιο αυτής της κλίμακας και αυτού του είδους δεν έχει χρηματοδοτηθεί στα πλαίσια του Ταμείου Συνοχής.

2. Οι όροι που εφαρμόσθηκαν για την συγχρηματοδότηση του σχεδίου Alqueva οφείλονται στη μεγάλη του κλίμακα (άνω των 300 εκατομμυρίων Ecu κοινοτικής χρηματοδότησης) γεγονός το οποίο δημιούργησε ιδιαίτερα προβλήματα από απόψεως προστασίας του περιβάλλοντος, ανεφοδιασμού σε ύδατα, οικονομικής ανάπτυξης και συντονισμού των μέτρων παρακολούθησης.

Ωστόσο, είναι σημαντικό να εξετασθούν τα πραγματικά γεγονότα και στοιχεία. Στην περίπτωση του σχεδίου Alqueva, το ΕΤΠΑ συνεισέφερε, σε τιμές 1997, μόνο 96,6 εκατ. Ecu. Τα υπόλοιπα κεφάλαια θα καλυφθούν από το Ταμείο Συνοχής, το ΕΚΤ και το ΕΚΤΠΕ - Τμήμα Προσανατολισμού. Σε σύγκριση με αντίστοιχα σχέδια στην Ισπανία τα οποία επίσης χρηματοδοτούνται από το Ταμείο Συνοχής για υδρολογικές λεκάνες, απαιτείται αναφορά στο ΕΤΠΑ. Το Ταμείο Περιφερειακής Ανάπτυξης πρόκειται να χρηματοδοτήσει το Ισπανικό Υδρολογικό Πρόγραμμα κατά την ίδια περίοδο (Κοινοτικό Πλαίσιο Στήριξης) με πιστώσεις ύψους 260 δισ. εσκούδος, δηλ. ποσά 13 φορές υψηλότερα εκείνων που διατίθενται για το σχέδιο Alqueva.

Όπως θα γνωρίζει η Επιτροπή, το γεγονός ότι ένα πρόγραμμα ή σχέδιο (όπως το Ισπανικό Υδρολογικό Σχέδιο το οποίο, σύμφωνα με όλες τις ενδείξεις, περιλαμβάνει ένα σημαντικό αριθμό φραγμάτων και σημείων παροχέτευσης που χρηματοδοτούνται από το ΕΤΠΑ και βρίσκονται σε διεθνείς ποταμούς όπως ο Γουαδιάνα) διαχωρίζεται δεν σημαίνει ότι δεν θα πρέπει να αντιμετωπίζεται ως μία ενότητα, ειδικότερα εάν ληφθεί υπόψη ο ενιαίος χαρακτήρας των συνεισφορών για το ίδιο σχέδιο.

Πώς, είναι κατά συνέπεια, δυνατόν η Επιτροπή να υποστηρίζει πως δεν έχει χρηματοδοτηθεί κανένα ισπανικό σχέδιο της ίδιας κλίμακας με το σχέδιο Alqueva; Επίσης, πώς είναι δυνατόν να θεωρείται αμερόληπτη η Επιτροπή όταν υποστηρίζει πως μόνο για το σχέδιο Alqueva απαιτείται να συμφωνηθούν ειδικά μέτρα παρακολούθησης προκειμένου να συγχρηματοδοτηθεί;

(1) EE C 354 της 19.11.1998.
ΓΡΑΠΤΗ ΕΡΩΤΗΣΗ E-2792/98

υποβολή: Viviane Reding (PPE) προς το Συμβούλιο

(18 Σεπτεμβρίου 1998)

Θέμα: Διωγμός της κοινότητας Μπαχάι στο Ιράν

Στις 21 Ιουλίου 1998, ένας ιρανός πολίτης οπαδός της θρησκείας μπαχάι, ο κ. Ruhollah Rawhani, εκτελέστηκε στο Μασχάντ του Ιράν, αφού καταδικάστηκε για τον προσηλυτισμό νεαρής γυναίκας μουσουλμανικού θρησκεύματος στη θρησκεία μπαχάι.

Μεγαλωμένη από τα παιδικά της χρόνια στη θρησκεία μπαχάι η εν λόγω νεαρή γυναίκα αρνείται ότι προσηλυτίστηκε. Με τον κατάδικο δεν έγινε δυνατόν να υπάρξει καμιά επικοινωνία; δεν μπόρεσε καν να διαλέξει ελεύθερα το δικηγόρο του. Ο κ. Rawhani είναι το πρώτο μέλος της θρησκείας μπαχάϊ που εκτελέστηκε μετά το 1992. Τέσσερις ομόθρησκοί του συνελήφθησαν και καταδικάστηκαν την ίδια εποχή μ' αυτόν. Για την τύχη τους υπάρχουν οι χειρότεροι φόβοι.

Ποιά είναι η θέση του Συμβουλίου για τον εν πλήρει ατιμωρησία διωγμό ιρανών πολιτών στο Ιράν αποκλειστικά λόγω των θρησκευτικών τους πεποιθήσεων; Ποιά μέτρα σκοπεύει να πάρει το Συμβούλιο για να αποτρέψει την επικείμενη εκτέλεση των τεσσάρων καταδίκων μπαχάι, να ξεσηκώσει τη διεθνή κοινότητα και να ασκήσει πίεση στις ιρανικές αρχές για την προστασία από τα σημαντικότερα δικαιώματα του ανθρώπου;
ΓΡΑΠΤΗ ΕΡΩΤΗΣΗ E-3254/98

υποβολή: Nikitas Kaklamanis (UPE) προς την Επιτροπή

(28 Οκτωβρίου 1998)

Θέμα: Στελέχωση της Ευρωπαïκής Υπηρεσίας Περιβάλλοντος (ΕΕΑ)

Ο ευρωπαϊκός Τύπος έχει κατ' επανάληψη ασχοληθεί πολύ εμπεριστατωμένα με τον τρόπο που η Ευρωπαϊκή Επιτροπή προσεγγίζει θέματα που σχετίζονται με τη στελέχωση των υπηρεσιών της, αλλά και των αποκεντρωμένων οργανισμών που εποπτεύει. Το όλο θέμα είναι εξαιρετικά σοβαρό, άπτεται της εικόνας που δίνεται στον ευρωπαίο πολίτη για ολόκληρη την ΕΕ, και σίγουρα δεν χωρά "αστεϊσμούς", όπως υπαινίχθηκε η, συνήθως αρκετά σοβαρή, Επίτροπος κ. Bjerregaard σε απάντησή της στην Γραπτή Ερώτησή μου Ε-2566/98(1). Ιδιαίτερα, δε, μετά από τις πρόσφατες τραγελαφικές εξελίξεις αναφορικά με τις ακυρώσεις διαγωνισμών επιλογής υπαλλήλων και την καταγγελόμενη αδιαφάνεια στις διαδικασίες στελέχωσης, θα περίμενε κανείς μία πιο σοβαρή αντιμετώπιση του όλου προβλήματος εκ μέρους της Επιτροπής και των Επιτρόπων.

Θα επιθυμούσα να πληροφορηθώ από την Επιτροπή αν, πέρα των μάλλον αναποτελεσματικών - από ότι αποδεικνύεται - "συμβουλών" τις οποίες δίνει στην ΕΕΑ σχετικά με τις διαδικασίες στελέχωσής της, προτίθεται να αναλάβει συγκεκριμένες πρωτοβουλίες για την εξάλειψη της ανισορροπίας στην κατανομή ανά εθνικότητα των υπαλλήλων της, καθώς και αν σκοπεύει να ζητήσει να ενημερώνεται αναλυτικά και λεπτομερώς από τον Εκτελεστικό Διευθυντή της ΕΕΑ οσάκις διενεργούνται προσλήψεις ώστε να αποφεύγεται ο αποκλεισμός υποψηφίων από χώρες που υποεκπροσωπούνται στη στελέχωση της παραπάνω Υπηρεσίας.

Απάντηση της κας Bjerregaard εξ ονόματος της Επιτροπής

(25 Νοεμβρίου 1998)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντησή της στις γραπτές ερωτήσεις Ε-1007/98(2) και Ε-28/98(3) και στην απάντησή της στη γραπτή ερώτηση Ε-3236/97 του κ. Παπαγιαννάκη(4). Οι εν λόγω απαντήσεις αναφέρουν ότι ο οργανισμός είναι ένα ανεξάρτητο σώμα που συνεστήθη βάσει του κανονισμού (ΕΟΚ) 1210/90 του Συμβουλίου της 7ης Μαΐου 1990 για την ίδρυση του ευρωπαϊκού οργανισμού περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον(5), και ότι η Επιτροπή δεν έχει αρμοδιότητα σε θέματα προσωπικού ή προσλήψεων εκ μέρους του οργανισμού αυτού.

Η Επιτροπή επιβεβαιώνει ότι θα υπενθυμίσει τις ανησυχίες του Αξιότιμου Μέλους στον Πρόεδρο του διοικητικού συμβουλίου και θα ζητήσει μια έκθεση από το διοικητικό συμβούλιο του οργανισμού, όπου θα δίνεται ιδιαίτερη έμφαση στο πως θα λειτουργήσουν κατά το 1999 οι προτεινόμενες διαδικασίες προσλήψεων.

(1) βλέπε σελίδα 73.

(2) ΕΕ C 402 της 22.12.1998, σελ. 56.

(3) ΕΕ C 304 της 2.10.1998, σελ. 19.

(4) ΕΕ C 158 της 25.5.1998.

(5) ΕΕ L 120 της 11.5.1990.
ΓΡΑΠΤΗ ΕΡΩΤΗΣΗ αρ θ. 2416/98 του Konstantinos HATZIDAKIS προς την Επ τροπή. Αγροτική καταστροφή από καύσωνα στην Κρήτη



Επίσημη Εφημερίδα αριθ. C 135 της 14/05/1999 σ. 0054



ΓΡΑΠΤΗ ΕΡΩΤΗΣΗ E-2416/98 υποβολή: Konstantinos Hatzidakis (PPE) προς την Επιτροπή (27 Ιουλίου 1998) Θέμα: Αγροτική καταστροφή από καύσωνα στην Κρήτη Στις αρχές Ιουλίου έπληξε την Κρήτη καύσωνας (η θερμοκρασία ξεπέρασε τους 40 βαθμούς), που προκάλεσε πολύ μεγάλες ζημιές στην αμπελοκαλλιέργεια (ιδίως του νομού Ηρακλείου) αλλά και στην κτηνοτροφία. Ειδικότερα κατεστράφη σε πολύ μεγάλη έκταση η παραγωγή επιτραπέζιου σταφυλιού αλλά και χιλιάδες στρέμματα αμπελιών σουλτανίνας. Στη ζωϊκή παραγωγή πάλι ο καύσωνας έπληξε κυρίως τα πουλερικά, χοιρίδια και κατοικίδια καθώς και τη μελισσοκομία. Με δεδομένα αυτά, θα μπορούσε να με πληροφορήσει η Επιτροπή, εάν θεωρεί ότι υπάρχουν κάποιες δυνατότητες για την ενίσχυση των πληγέντων παραγωγών της Κρήτης;
ΓΡΑΠΤΗ ΕΡΩΤΗΣΗ E-2728/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Φορολόγηση των εισοδημάτων της αποταμίευσης (COM(98)295)

Στο Δελτίο Αξιολόγησης Επιπτώσεων που επισυνάπτεται σε αυτή την πρόταση δηλώνεται ότι "οι επιπτώσεις της πρότασης...επικεντρώνονται στο κόστος του πρόσθετου διοικητικού φόρτου που επιβάλλεται στους φορείς πληρωμών", αλλά δεν επιχειρείται εκτίμηση του ύψους του κόστους.

Συμφωνεί η Επιτροπή ότι ο υπολογισμός του εν λόγω κόστους θα μπορούσε να είναι εξαιρετικά χρήσιμος για την εκτίμηση των πιθανών επιπτώσεων αυτής της Οδηγίας και προτίθεται να τον πραγματοποιήσει;
ΓΡΑΠΤΗ ΕΡΩΤΗΣΗ E-2726/98

υποβολή: Mary Banotti (PPE) προς την Επιτροπή

(1 Σεπτεμβρίου 1998)

Θέμα: Σαπούνια που περιέχουν υδράργυρο

Μπορεί η Επιτροπή να με πληροφορήσει αν σαπούνια για τη λεύκανση του δέρματος συνεχίζεται να παράγονται προς εξαγωγή από την ΕΕ; Σε ποια κράτη μέλη εξακολουθεί η παραγωγή αυτού του απαγορευμένου προϊόντος;

Απάντηση του κ. Bangemann εξ ονόματος της Επιτροπής

(30 Σεπτεμβρίου 1998)

Η ασφάλεια των καλλυντικών προϊόντων που κυκλοφορούν στην αγορά της Κοινότητας εξασφαλίζεται από τις διατάξεις της οδηγίας του Συμβουλίου 76/768/ΕΟΚ της 27ης Ιουλίου 1976 περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα(1) (οδηγία περί καλλυντικών). Η χρήση υδραργύρου και ενώσεών του στα καλλυντικά προϊόντα που κυκλοφορούν στην κοινοτική αγορά απαγορεύεται από τις διατάξεις του παραρτήματος ΙΙ, "Κατάλογος ουσιών που δεν πρέπει να αποτελούν συστατικά των καλλυντικών προϊόντων".

Η οδηγία περί καλλυντικών αναφέρεται στην εμπορική κυκλοφορία καλλυντικών προϊόντων στην Κοινότητα. Δεν υπάρχουν διατάξεις που να καλύπτουν την παραγωγή καλλυντικών προϊόντων προς εξαγωγή σε τρίτες χώρες. Η κυκλοφορία προϊόντων σε τρίτες χώρες θεωρείται ζήτημα το οποίο ανήκει στη δικαιοδοσία των αρμοδίων αρχών κάθε χώρας.

Επιπλέον, η οδηγία περί καλλυντικών δεν απαιτεί κοινοποίηση των τόπων παραγωγής όπου παράγονται προϊόντα προοριζόμενα αποκλειστικά για εξαγωγή προς τρίτες χώρες. Επομένως η Επιτροπή δεν είναι σε θέση να απαντήσει αν σαπούνια για τη λεύκανση του δέρματος βάσει υδραργύρου εξακολουθούν να παράγονται προς εξαγωγή από την ΕΕ.

(1) ΕΕ L 262 της 27.9.1976.